የኮንስትራክሽን ዘርፉ ሥራ እንዳይቋረጥ የሚያግዙ አስገዳጅ የሥራ ላይ መመሪያዎች ወጡ
 አዲስ አበባ፡- በኮሮና ቫይረስ ተፅዕኖ የተነሳ የኮንስትራክሽን ዘርፉ ሳይቋረጥ ለማስቀጠል የሚያግዙ በፕሮጀክቶች የሥራ ቦታ ላይ በተሰማሩ ሠራተኞች ሊተገበሩ የሚገባቸው አስገዳጅ መመሪያዎች ማውጣቱን የከተማ ልማትና ኮንስትራክሽን ሚኒስቴር አስታወቀ። የከተማ ልማትና ኮንስትራክሽን ሚኒስቴር በጉዳዩ ላይ ትናንት በሰጠው ጋዜጣዊ መግለጫ ሚኒስትሯ ኢንጅነር አይሻ መሐመድ የኮሮና ቫይረስ በኮንስትራክሽን ኢንዱስትሪው ላይ እያሳደረ ባለው ተፅዕኖ ምክንያት ፕሮጀክቶች ሳይቋረጡ እንዲቀጥሉ ለማድረግ አስገዳጅ የሥራ ላይ ፕሮቶኮል መውጣቱን ገልጸዋል። አስገዳጅ መመሪያዎቹ የተዘጋጁት ዘርፉ የሚተዳደርባቸው በሥራ ላይ የሚገኙ ህጎችንና ሌሎች ዓለም አቀፍ መመሪያዎችን መሰረት በማድረግ መሆኑንም አብራርተዋል። የኢትዮጵያ ሥራ ተቋራጮች ማህበር፣ የኢትዮጵያ አማካሪ መሐንዲሶችና አርክቴክቶች ማህበር ሌሎችንም ጉዳዩ የሚመለከታቸውን ባለ ድርሻ አካላት በማሳተፍ አስገዳጅ መመሪያው መዘጋጀቱን ያመለከቱት ኢንጅነር አይሻ ፤ መመሪያዎቹ የሚተገበሩት በኮንስትራክሽን ፕሮጀክቶች ላይ በተሰማሩ አሠሪዎች፣ ሠራተኞችና በሁሉም የዘርፉ ባለ ድርሻ አካላት መሆኑን ተናግረዋል። አስገዳጅ መመሪያው የያዛቸውን ዝርዝር ጉዳዮችም በንባብ አቅርበዋል። በዚህ መሰረት የሠራተኞችን ጤንነትና ደህንነት የሚከታተሉ ባለሙያዎች በኮንስትራክሽን ቦታዎች (ሳይቶች) ላይ እንዲመደቡ ማድረግ፣ በሥራ መግቢያና መውጫ እንዲሁም በሥራ ሰዓት ለሠራተኞች ስለወረርሽኙ ተከታታይ ግንዛቤና መረጃዎችን በልዩ ልዩ መንገድ መስጠት የተናጠልና የጋራ ኃላፊነትን መወጣት እንደሚገባ ተደንግጓል። የውጭ አካላት ወደ ፕሮጀክቶች ያለ ፈቃድ እንዳይገቡ ማድረግ፣ የሠራተኞችን የጤና ሁኔታ በየቀኑ ማየት፣ በቀን ሁለት ጊዜ ሙቀታቸውን መለካት፣ የሙቀት መጠናቸው ከ37 ነጥብ 2 ዲግሪ ሴሊሼየስ በላይ ከሆነና ሌሎች የቫይረሱ ምልክቶች ከታዩባቸው በለይቶ ማቆያ እንዲቆዩ በማድረግ ለጤና ሚኒስቴርና ለኢትዮጵያ ሕብረተሰብ ጤና ኢንስቲትዩት በተዘጋጁ ስልክ ቁጥሮች ደውሎ የማሳወቅ ግዴታ ተጥሏል። በተጨማሪም በሥራ ቦታዎች ላይ የደህንነት መጠበቂያ ቁሳቁሶችን ጨምሮ ቫይረሱን ለመከላከል የሚያግዙ እንደ ሳሙና፣ ውሃ፣ ሳኒታይዘር፣ የሙቀት መለኪያና የመሳሰሉ የፀረ ተህዋስ መከላከያ ግብዓቶች አሟልቶ ማቅረብ፣ በሥራ ቦታዎች ከጥግግትና ንክኪ ማራራቅ ለዚህም አስፈላጊ ከሆነ የሥራ ሰዓትን በፈረቃ መጠቀም በተመሳሳይም ሰራተኞቹ ህዝብ በሚበዛባቸው አካባቢዎች ከመሄድ እንዲቆጠቡ ማስተማር በአስገዳጅ መመሪያው ላይ ከተዘረዘሩ መካከል ዋና ዋናዎቹ ናቸው። በመግለጫው ላይ የተገኙት የኢትዮጵያ ሥራ ተቋራጮች ማህበር ፕሬዚዳንት አቶ አምሃ ስሜ በበኩላቸው፤ በአስገዳጅ መመሪያው ውስጥ የተካተቱት አንዳንዶቹ ግዴታዎች በዘርፉ እንቅስቃሴ ላይ የራሳቸው ተፅዕኖ ሊኖራቸው ቢችለም የቫይረሱ ስርጭት ሊፈጥረው ከሚችለው ተፅዕኖ ስለማይበልጥ በሥራው ላይ ሊከሰት የሚችለውን የከፋ ውጤት ለመቀነስና የኮንስትራክሽን ዘርፉ የሚገጥመውን ጫና ተቋቁሞ ሳይቋረጥ እንዲቀጥል ለማድረግ መንግስት ያወጣቸውን አስገዳጅ የሥራ ላይ መመሪያዎች መተግበር አስፈላጊ መሆኑን ገልጸዋል። የኢትዮጵያ ሥራ ተቋራጮች ማህበር መመሪያዎቹን በአግባቡ በመተግበርና ተከታትሎ ተፈጻሚነታቸውን በማረጋገጥ የኮሮና ቫይረስ ወረርሽኝ የፈጠረውን ጫና ለመቀነስና ዘርፉ የገጠመውን ፈተና በአሸናፊነት ለማለፍ ከመንግስት ጋር ተባብሮ በመስራት የበኩሉን መወጣት ዝግጁ መሆኑን አረጋግጠዋል። የኢትዮጵያ አማካሪ መሐንዲሶችና አርክቴክቶች ማህበር ፕሬዚዳንት አቶ ብዙአየሁ ስጦታው እንዳሉት የኮንስትራክሽን ኢንዱስትሪው ግዙፍ የሀገር ሀብት የሚንቀሳቀስበት፣ ከፍተኛ የሥራ ዕድል የሚፈጠርበትና ለድህነት ቅነሳው ቁልፍ ሚና የሚጫወት ወሳኝ የኢኮኖሚ ዘርፍ በመሆኑ በወረርሽኙ ምክንያት ቢቋረጥ ትልቅ ኪሳራ የሚያስከትል መሆኑን አመላክተዋል። በሌላ በኩል ዘርፉ በባህሪው ከፍተኛ ቁጥር ያለው የሰው ኃይል የሚሰማራበት፣ ከሀገር ቤት እስከ ዓለም አቀፍ የተዘረጋ ረጅም የፊት ለፊትና የኋልዮሽ ትስስር የሚፈጠርበት ከግብዓት አቅርቦት ጋር በተያያዘ አያሌ ንክኪዎችና እንቅስቃሴዎች የሚደረጉበት በመሆኑ ከወቅታዊው የኮሮና ቫይረስ ወረርሽኝ ባህሪ አኳያ ከፍተኛ ተጋላጭነት ያለበት መሆኑንም ጠቁመዋል። በመሆኑም በአንድ በኩል የዜጎችን ተጋላጭነት ቀንሶ በሌላ በኩል ደግሞ ዘርፉ ሳይቋረጥ የሚቀጥልበትን መንገድ ለመፍጠር ከመቼውም ጊዜ በላይ ተባብሮ መስራት የሚጠይቅበት ጊዜ ላይ ይገኛል። ለዚህም በሚኒስቴር መስሪያ ቤቱ የወጣውን አስገዳጅ የሥራ ላይ የሠራተኞች ደህንነት መጠበቂያ መመሪያ ሁሉም ባለ ድርሻ አካላት ከመንግስት ጋር በመተባበር ስኬታማ ማድረግ በጣም አስፈላጊና ተገቢነት ያለው መሆኑን አመልክተዋል።አዲስ ዘመን ሚያዚያ 14 ቀን 2012 ዓም ይበል
ካሳ